b"\n_START_ARTICLE_\nSisten\n_START_SECTION_\nVarianter\n_START_PARAGRAPH_\nOver denne enkle spilleformen er det mulig \xc3\xa5 lage et uendelig antall variasjoner, avhengig av ytre forhold under leken. En mulighet her er avgrensing av omr\xc3\xa5de for leken, for \xc3\xa5 gj\xc3\xb8re det enklere for den som \xc2\xabhar'n\xc2\xbb. Er man for eksempel p\xc3\xa5 en plass der det er oppmerket linjer p\xc3\xa5 bakken, kan man innf\xc3\xb8re den ekstraregel at man bare har lov til \xc3\xa5 ta seg fram over plassen ved \xc3\xa5 f\xc3\xb8lge strekene (streksisten)._NEWLINE_Doktorsisten er en variant der de spillerne som blir tatt m\xc3\xa5 holde en h\xc3\xa5nd p\xc3\xa5 den kroppsdelen de blir tatt, og jage de andre med den frie h\xc3\xa5nden. Spillet f\xc3\xa5r med denne varianten en ny dimensjon, siden det blir morsomt \xc3\xa5 fors\xc3\xb8ke \xc3\xa5 \xc2\xabta\xc2\xbb de motspillerne p\xc3\xa5 vanskelige plasser. \xc3\x85 bli tatt p\xc3\xa5 beina, under kneh\xc3\xb8yde er en stor utfordring._NEWLINE_En sv\xc3\xa6rt kjent variant, som noen ganger regnes som egen lek, er stiv heks. I denne varianten vil ikke det \xc3\xa5 \xc2\xabha'n\xc2\xbb overf\xc3\xb8res til den spilleren som blir tatt, men den spilleren vil i stedet m\xc3\xa5tte st\xc3\xa5 helt stille og i praksis ikke v\xc3\xa6re med p\xc3\xa5 jakten lenger, inntil vedkomne blir befridd av en tredje spiller, som enn\xc3\xa5 ikke har blitt tatt. Dette foreg\xc3\xa5r for eksempel ved at de som har blitt tatt m\xc3\xa5 st\xc3\xa5 rett opp og ned med spredte ben, og en som \xc3\xb8nsker \xc3\xa5 befri en tatt spiller, m\xc3\xa5 krype mellom bena til den paralyserte, og dermed utsette seg for en risiko for \xc3\xa5 bli tatt selv. M\xc3\xa5let for den som da \xc2\xabhar'n\xc2\xbb vil v\xc3\xa6re \xc3\xa5 paralysere alle andre spillere, f\xc3\xb8r de rekker \xc3\xa5 befri hverandre igjen. Ved stort antall spillere kan flere spillere v\xc3\xa6re \xc2\xabheks\xc2\xbb for \xc3\xa5 ha en sjanse til \xc3\xa5 lykkes i dette m\xc3\xa5let. En vanlig regel er at den som \xc2\xabhar'n\xc2\xbb ikke har lov til \xc3\xa5 st\xc3\xa5 og vente p\xc3\xa5 en person som er i ferd med \xc3\xa5 befri en annen, da dette i s\xc3\xa5 fall ville f\xc3\xb8re til at ingen t\xc3\xb8r \xc3\xa5 befri noen andre, fordi de da garantert vil bli tatt selv (kjent som \xc2\xabikke lov \xc3\xa5 vokte\xc2\xbb)._NEWLINE_En lignende variant er sisten p\xc3\xa5 huk, der spilleren som blir tatt m\xc3\xa5 sette seg p\xc3\xa5 huk, og sitte slik til en tredje spiller hopper bukk over den som sitter nede, og p\xc3\xa5 den m\xc3\xa5ten blir befridd.\n_START_SECTION_\nAndre navn\n_START_PARAGRAPH_\nSisten er ogs\xc3\xa5 kjent som \xc2\xabhar'n\xc2\xbb (etter betegnelsen p\xc3\xa5 hovedpersonen), \xc2\xabtuppa\xc2\xbb (fordi man m\xc3\xa5 ta p\xc3\xa5 den spilleren som skal \xc2\xabha'n\xc2\xbb), og i Tr\xc3\xb8ndelag og p\xc3\xa5 Nordm\xc3\xb8re er den kjent som \xc2\xabsura\xc2\xbb (ordets opprinnelse ukjent). Noen steder p\xc3\xa5 Vestlandet og S\xc3\xb8rlandet: \xc2\xabTikken\xc2\xbb eller \xc2\xabTikk\xc2\xbb. I deler av Sogn og Fjordane blir (ble) leken faktisk kalt \xc2\xabPikken\xc2\xbb (fordi spillerne blir tatt ved at den som har'n m\xc3\xa5 pikke borti dem). Doktorsisten blir (ble) da kalt, ganske riktig, doktorpikken (helt uten sjenanse av barna som ikke tenker p\xc3\xa5 navnet som noe annet enn en lek, til de blir noe eldre. \xc3\x98stlandsnavnet Sisten har etterhvert overtatt navnet p\xc3\xa5 leken ogs\xc3\xa5 i Sogn og Fjordane)."